Rok 1962
	Každým rokom sa veľmi rýchlo  zvyšuje životná úroveň občanov našej obce, ich blahobyt a tiež úmerne s blahobytom aj kultúrna úroveň, vzdelanosť. Tak tomu bolo aj v roku 1962. Občania sa stali bohatší, kultúrnejší, žije sa im radostne. Takýto život na vysokej úrovni umožňuje dobrá zárobková činnosť. V samotnej obci je v tomto roku do 1 000 pracovných príležitostí. Ak porovnávame k počtu obyvateľov obce, jasne z toho vyplýva, že Lipany dnes sú nielen strediskom pokiaľ ide o obchodné predajne, zdravotníctvo, prípadne komunálne služby a pod., stávajú sa tiež strediskom zamestnanosti. Veď len Odevné závody zamestnávajú cez 400 pracovníkov, Komunálne služby cez 100 a ďalšie desiatky  ľudí našlo zamestnanie na Štátnom majetku, v Autodružstve, na školách, v Československej automobilovej doprave a v rôznych iných prevádzkárňach. Takúto zamestnanosť Lipany nikdy v minulosti nemali. 
Lipany sú takto strediskom a ich význam vzrástol hlavne po územnej reorganizácii. Často sa tu zadržiavajú rôzne porady tajomníkov MNV, učiteľov a pod. z celej severnej časti  Prešovského okresu.
Slovom ľudia sa majú dobre, chodia elegantne oblečení, majú vysoké nároky na kultúru bývania. Každým rokom sa odovzdávajú do užívania občanom nové byty vystavané v štátnej investičnej výstavbe, ale rastie aj počet nových rodinných domkov. Množstvo ľudí študuje na vysokých i stredných školách. V súčasnej dobe študuje na rôznych vysokých školách cez 30 mladých ľudí a na stredných školách cez 50. Toto všetko je len odrazom dobrej zárobkovej možnosti, pretože temer niet domu, v ktorom by dvaja i viacerí rodinní príslušníci nezarábali, pričom priemerné mzdy sa pohybujú okolo 1 100 Kčs.
Pracovné príležitosti
Vzhľadom k tomu, že to kronika doteraz nezachycuje, pokladáme za nutné zaznamenať aké pracovné príležitosti a zariadenia sú v obci v tomto roku. 
Najväčším závodom je Odevný závod, ktorý zamestnáva cez 400 pracovníkov. Vedúcim závodu je Michal Sivulič a sú tu zamestnané prevažne ženy z okolia. Pracuje sa tu na plné dve smeny. Závod, i keď je mladý a má priestorové ťažkosti, riadne plní plán a vyrába kvalitné tovary, hlavne detské odevy, bundičky, kabátiky a podobne. 
Ďalším pracoviskom je ČSAD, v ktorom je vedúcim Karol Cvanciger a kde je zamestnaných 165 pracovníkov, 21 autobusov, 41 nákladných aut. Závod má vážne priestorové ťažkosti, nemá dosť garážou.
Komunálne služby zamestnávajú 114 pracovníkov, riaditeľom je Jozef  Pollák, vykonávajú tieto služby pre obyvateľov nielen Lipian, ale aj širokého okolia: kachliarstvo, stolárstvo, zámočníctvo, krajčírstvo, holičstvo, kaderníctvo, cukrárenstvo, pohrebníctvo, výroba sódovej vody, výroba tvárnic, elektroinštalatérstvo, maliarstvo, rámovanie obrazov, sklenárstvo, taxi služba, nákladná doprava, čalunníctvo, kovodielňa, rádioopravovňa, drobné stavby, stolárstvo a šrotovanie. 
Ďalej v obci je ŠM, ktorý má v Lipanoch riaditeľstvo a tiež hospodárstvo. Hospodári v starom dvore na Petrovenci a tiež v novom dvore, ktorý je smerom na Lúčku. Na riaditeľstve i na dvore je zamestnaných cez 200 ľudí trvalo a sezónne 300 občanov. Riaditeľom majetku je Michal Helenčin a vedúcim hospodárstva Jozef Tekula. Tento majetok nie je zatiaľ špecializovaný, pestuje všetky u nás pestovateľné plodiny.
Z menších prevodzovní uvádzame Autodružstvo so svojimi dvadsiatimi zamestnancami a s náplňou zámočníckou. Invalidné družstvo, ktoré je núdzové umiestnené v dome Miku smerom na Krivany, vyrába bytové doplnky ako sú stojany na kvety, vešiaky a podobné veci, ktoré vyrába 21 zamestnancov. Východoslovenské hydinárske závody zlikvidovali tu závod, ponechali ešte liaheň kurčiat a chov kurčiat. Liaheň je na starom mieste, teda pri benzínovej čerpacej stanici a chov zriadili v bývalej synagóge. Je tu zamestnaných 8 ľudí. 
Obchodov je v obci 19 a v nich zamestnaných 58 predavačov a predavačiek. Sú tu obchody pohostinstva, predaj potravín, odevov, textilu, nábytku, Technokov, sklo s porcelánom, papiernictvo, Chemodrogy a iné predajne. 
Ďalej v tomto roku bolo zriadené stredisko obvodného montéra. Veterinárne stredisko založené v januári bolo v júni zrušené a tunajší zverolekári podliehajú pod stredisko v Sabinove. Na stredisku ústavu národného zdravia je 25 lekárov, zdravotných sestier a ostatných zamestnancov. Je tu oddelenie ženské, detské I. a II., interné, dvaja praktický lekári, jeden zubný lekár a technik, toto všetko s príslušnými laboratóriami, s kardiografom, rõntgenom. Okrem toho chodí sem pravidelne chirurg a kožný lekár. Teda zdravotné služby sú ozaj obsiahle, ďaleko obsiahlejšie ako kedykoľvek v minulosti. Ďalšie prevodzovne tu má závod  Koža - guma - textil, ovocná škôlka, ktorá bola zriadením štátnych ciest a v tomto roku ju prevzali štátne majetky, pôrodnica, detské jasle, družstvo Cementa na výrobu cementových rúr, Silo (sklad obilia), uhoľné sklady, Traťová služba a iné.
Zveľaďovanie obce
Každým rokom obec dostáva krajšiu tvár a vzhľad. Je to jednak pre novostavby, nové cesty, elektrické osvetlenie, nové parky, ale aj preto, že sa občania venujú ozdobovaniu svojich domov, prestavujú ich, robia nové fasády, maľujú ich, čistia chodníky, starajú sa o zeleň na priestranstvách i za oknami.
V tomto roku vystavali žiaci miestnej školy nový parčík medzi novostavbou školy a strediskom národného zdravia. Tu bola nakopená hlina a prudký svah. Žiaci ho urovnali, porobili chodníky, zeleň, vystavili fontánu.
Obec vzrástla o ďalšiu 18 bytovú jednotku, ktorú postavili a dali do užívania pri novej škole. Byty sú dvoj a štvorizbové. Súčasne v tomto roku sa založilo prvé bytové družstvo v obci. Občania - celkom 12 - si družstevnou formou začali stavať tri štvorbytové domky tiež pri novej škole. Budú to všetko tri štvorbytové domky tiež pri novej škole. Sú to všetko dva a pol izbové byty. Predsedom tohto družstva sa stal Anton Molčan. 
Nové priestory získalo tiež Autodružstvo. Táto prevodzovňa si vystavala nákladom skoro milión korún novú budovu za ihriskom. Je to budova modernejšia, priestrannejšia a lepšie vyhovuje pre prácu ako dovtedajšia. Staré priestory na Petrovenci po Autodružstve prevzali dielne komunálnych služieb a jednu budovu prevzala škola na školské dielne. 
V tomto roku bola daná do prevádzky nová moderná maštaľ na 90 kusov mladého hovädzieho dobytka. Maštaľ je vystavaná smerom na Lúčku a dobytok je tu voľne ustajnený. 
V obci sa zaasfaltovali chodníky v dĺžke asi 200 metrov na hornom konci obce a vystaval sa ďalší betónový chodník na Petrovenec v dĺžke 500 m. Chodníky boli vytvorené za aktívnej účasti občanov, teda v akcii Z. Rovnako v akcii Z bola ukončená výstavba tribúny, ktorá je vlastne hotová, až na drobnosti.       
Súčasne v tomto roku sa započali robiť prípravne práce na výstavbu letného kúpaliska. Kúpalisko bude umiestnené medzi športovým ihriskom a Torysou. V tomto roku boli už vypracované projekty, priviezlo sa 700 kub. metrov štrku, je spustené vápno a je vybavené povolenie, aby sa s výstavbou mohlo započať budúceho roku. Bude to tiež stavba v akcii Z.
Ďalej sa dokončilo rozšírenie strediska národného zdravia v zadnom trakte, kde budú umiestnené niektoré ordinácie a tiež garáže.
V obci sa vybudovala ďalšia asfaltovaná cesta a to cesta pred bytovkami pod traťou na Záhradnej ulici, cesta k novým štvorbytovkám na Tehelnej ulici a tiež popred 18 bytové jednotky až po stredisko NZ. Ďalej cesta na námestí, ktorá ide paralelne s hlavnou cestou, teda cesta medzi starou školou a lekárňou od MNV až po benzínovú pumpu i, kde vychádza na hlavnú cestu.
Najviac nás však potešuje, že v septembri toho roku sa započalo s výstavbou novej modernej budovy pre Odevné závody. Bude to veľká stavba s nákladom cca 12 miliónov korún a v nej po ukončení nájde zamestnanie cez 1 200 pracovníkov. Stavba, na ktorej sa už toho roku pracuje bude postavená na betónových pilieroch. Vybudovanie tejto stavby a pracovné príležitosti budú veľkým prínosom nielen pre obec, ale aj pre široké okolie celej severnej časti Prešovského okresu.
Sčítanie ľudu
V dňoch 13. až 15. marca 1962 sa konalo sčítanie ľudu v celej našej republike. Podľa toho sčítania má naša obec 2 337 obyvateľov. V tomto roku sa narodilo 55 detí, zomrelo 11 ľudí. V obci je 15 súkromných aut, 16 majiteľov motocyklov. Ďalej v tomto roku je v našej obci 124 majiteľov televízorov, 426 rádií, 113 telefónnych staníc, z ktorých prevažujú stanice súkromné.
V obci je 435 rodinných usadlostí, čo teda znamená, že televízor má každá 3, 5 rodina a rádio každá rodina.
Zaujímavé je, že sa v dvoch predajniach potravín urobil obrat 3 850 000 Kčs, čo by znamenalo, že každý deň na každého občana v obci boli kúpené potraviny za 4 Kčs. V tejto sume však nie sú výdavky na chlieb, mlieko, maslo, mäso a vôbec mäsové výrobky, ale iba na ostatné potraviny. V našej dobe stojí 1 kg chleba 3 Kčs biely a 2,80 Kčs čierny, 1 kg cukru 8,40 Kčs, 1 kg múky 3,60 Kčs.
Nie je možné zistiť koľko je v obci ľadničiek, pračiek a iných elektrických spotrebičov, ale temer niet rodiny, kde by prali v rukách.
Školstvo
V Lipanoch toho roku sú tieto školy: Stredná všeobecnovzdelávacia škola, ktorá pripravuje maturantov pre vysoké školy. Táto škola vypustila už tri roky absolventov a školu navštevuje t.č. 117 žiakov v štyroch triedach z ďalekého obvodu. Škola je prínosom pre verejnosť, mnohí nadaní žiaci majú možnosť získať maturitné vzdelanie. Súčasne táto škola zabezpečuje vyučovanie v dvoch triedach večernej školy odeváckej pre pracovníkov OZ, kde v trojročnom vzdelaní získava 32 pracovníkov vysvedčenie majstra. Táto škola je zatiaľ pod spoločným riadením so Základnou deväťročnou školou v Lipanoch, ktorá ma ročníky 1. až 9. a chodia do nej žiaci z obcí: Kyjov, Kamenica, Ďačov, Dubovica, Rožkovany, Lúčka, Miľpoš a Lipany. Obe tieto školy (okrem večerných tried) majú 32 tried, spolu 1 108 žiakov a 2 oddelenia Družiny mládeže. V školskej jedálni sa stravuje 120 stravníkov. V týchto zariadeniach je 42 pedagogických síl a 10 zamestnancov. Riaditeľom škôl je Karol Džupa, zástupcami Imrich Križan a Ján Šváč.
Ďalšia škola je Poľnohospodárske odborné učilište. Táto škola je umiestnená na Petrovenci v bývalom kaštieli, má dve triedy a v nich 60 žiakov. Škola vychováva poľnohospodárskych robotníkov. Škola bola zriadená ako učňovská v roku 1956, o rok sa z nej stala Majstrovská škola, v ktorej získali teoretické vzdelávanie poľnohospodárski praktici a teraz už tretí rok je zase učňovskou. Riaditeľom školy je Pavol Kolenka.
Materská škola má tri triedy. Dve triedy, do ktorých chodia žiaci zamestnaných rodičov, teda na celodennú starostlivosť včítane stravovania a jedna trieda len na výchovnú činnosť. Druhá trieda s celodennou starostlivosťou bola otvorená toho roku ako závodná materská škola OZ. Jedna trieda je umiestnená v starej budove ZDŠ. Škola má 65 žiakov, päť učiteľských síl a troch zamestnancov. Riaditeľkou školy je Anna Kundratová.
Veľkým prínosom pre hudobné vzdelávanie detí je pobočka hudobnej školy. V tejto škole sú zamestnané dve učiteľské sily. Vyučuje sa len hre na klavír a to piaty rok. Riaditeľkou tejto školy je Mária Jančáryová. Škola má 48 žiakov. 
Počasie
Uplynulá zima bola tuhá. Bolo veľa snehu. Jar sa oneskorila. Zima vyčerpala ľuďom aj zásoby paliva nielen dreva, ale aj uhlia. Vzhľadom k tejto situácii bolo povolené chodiť do lesa zbierať konára ne palivo a ľudia v našej obci toho značne využívali. Mnohí ľudia sa zásobili dobre až na budúcu zimu a niektorí aj na dve zimy. Práve na poli sa mohli započať prakticky až v apríli. 
Koniec zimy so sebou doniesol veľkú chrípkovú epidémiu. Temer nebolo človeka, ktorí by neprekonal chrípku. Pravda táto chrípka nemala smrteľné následky a v jej dôsledku nezomrel ani jeden človek. 
V mesiaci júni v dňoch 4. až 14. júna 1962 napadol sneh, hlavne na horách okolo obce sa sneh udržiaval dlho a samozrejme, že ovplyvňoval počasie, ktoré bolo chladné. Takto neskorá jar, studený jún a nie najteplejší máj zapríčinil, že príroda zaostala. Potom však intenzívne všetko rástlo, príroda dohnala zameškané a na úrode sa neskorosť jari neprejavila. Iba ak včelári v tomto roku temer nemali žiadnu znášku medu. 
V chladných dňoch júna všetky lastovičky pomrzli, ktoré sa neodsťahovali. Rovnako sa museli odsťahovať aj bociany. Vrátili sa až keď sa oteplilo, ale lastovičiek bolo veľmi málo. 
V našej obci sa v dôsledku neskorého kvitnutia stromov a nedostatočného oteplenia toho roku urodilo málo ovocia, no poľnohospodárske plodiny sa urodili v normálnom rozsahu. Takto aj miestne ŠM mohli splniť dodávkové povinnosti na štátny nákup na 100 %.
Treba dodať, že zima na konci roka 1962 bola ešte krutejšia ako predošlá. Začala zavčasu už v novembri a keď napadol prvý sneh, do konca roka už nezišiel a vôbec sa neoteplilo. Táto zima bola krutá, neprišlo vôbec uľavenie. Zima dosahovala až - 30 °C pod nulou veľmi vytrvalo, celú zimu. 
Rôzne iné udalosti
V tomto roku bola pomerne veľmi zlá situácia v predaji bravčovej masti a masla. Dodávkové povinnosti neboli v celoštátnom merítku splnené a tak sa s masťou v obchodoch muselo hospodárne gazdovať.
11. decembra 1962 sa uskutočnili doplnkové voľby do SNR. Namiesto doterajšieho poslanca Glazunova bol zvolený Anton Ťažký, predseda KNV v Košiciach. Glazunov bol na vlastnú žiadosť odvolaný z funkcie. Nový poslanec bol zvolený 100 %. Bol v našej obci na pohovor a predstaviť sa. 
V obci bol filmový festival pracujúcich v dňoch 22. - 25. IV. 1962, na zahájení bola aj delegácia filmových pracovníkov.